AlexejDobrolubov/national_council_slovak_2010 huggingface dataset:
24. schôdza NR SR - 5.deň - B. popoludní
Dátum: 2011-10-20
Poslanec: Čaplovič, Dušan (SMER - SD)
Druh vystúpenia: Vystúpenie s faktickou poznámkou

52. Pán poslanec Blanár hovoril v dvoch rovinách, hovoril v rovine vzdelávania a takisto v rovine zdravotníctva vo vzťahu k predloženým návrhom, ktoré odzneli vo všeobecnej rozprave. Ja naozaj pociťujem, to, to sa týka aj v niektorých oblastiach školstva, tie návrhy, ktoré sa prijali, s ktorými mám problém a, samozrejme, aj zdravotníctva, že škriabete sa na plot, obrazne povediac, a neviete, čo je za ním. Aké dopady to má, v tomto prípade, samozrejme, na budúcnosť, jednej strane regionálneho školstva a na druhej strane verejného zdravotníctva a súčasne chcem naozaj v tomto svojom krátkom vystúpení v rámci faktickej poznámky upozorniť, že nám musí ísť aj o vysokoškolské ško..., vysoké školy a hlavne o lekárske fakulty. Pán minister, vy ste dostal listy, ja som ich dostal ako predseda výboru od obidvoch dekanov lekárskych fakúlt, od rektora Univerzity Pavla Jozefa Šafárika, takisto pána profesora medicíny, ktorý dlhé roky v tejto oblasti strávil, pána profesora Miroššaya a znovu opakujem, nikde v Európe nie sú univerzitné nemocnice akciovými spoločnosťami. Ako je možné na týchto špičkových pracoviskách zabezpečovať špičkový klinický výskum cez rôzne súkromné vstupy, alebo pôjdeme cestou do záhuby, že tieto nemocnice premeníme na jednoduché sanitárne podniky, kde sa bude zarábať na hlavu, podobne ako vo vojnovom stave... (Prerušenie vystúpenia časomerom.)
24. schôdza NR SR - 5.deň - B. popoludní
Dátum: 2011-10-20
Poslanec: Čaplovič, Dušan (SMER - SD)
Druh vystúpenia: Vystúpenie s faktickou poznámkou

46. Ďakujem veľmi pekne. Pani poslankyni môžem povedať len toľko, že v tom prvom bode, čo ste hovorili a v tom treťom, s tým môžem plne súhlasiť, v tom druhom, samozrejme, mám rozporuplné videnie a pocity, a preto sme to dali na samostatné hlasovanie. Po druhé, vždy ma napadá pesnička "Money, money", ak hovoríme o budúcnosti školstva, pretože, áno, chceme dosiahnuť to, aby absolventi pedagogických fakúlt nám neodchádzali za au-pairky do zahraničia, ale išli do škôl, a to treba, samozrejme, výrazne finančne vydotovať naše školstvo. A po tretie, treba si uvedomiť, a to je najpodstatnejšie, čo som povedal aj v jednej relácii tu prítomným pánom ministrom školstva, že ten predseda vlády alebo tá predsedníčka vlády sa zapíše do dejín slovenskej politiky, podobne ako Göran Persson , predseda švédskej vlády, že výrazne zafinancuje práve oblasti vzdelávania, vedy, výskumu, inovácií a informačných technológií. Preto je Švédsko taká úspešná krajina dnes a partneri z pravicových strán mohli na jeho politiku len nadviazať. Majú rozviazané ruky, lebo v oblasti vzdelávania je dostatok prostriedkov a do vzdelávania idú mladí ľudia, ktorí si skutočne adekvátne aj tie peniaze, ktoré si tam, ktoré získajú, aj adekvátne si ich tam odrobia a odučia. Toto je cesta jediná a myslím si, že v tom máme zhodu. Teda opakujem jednotka, dvojka, áno, vášho návrhu, trojka... Jednotka, trojka, áno, dvojka... (Prerušenie vystúpenia časomerom.)
24. schôdza NR SR - 5.deň - B. popoludní
Dátum: 2011-10-20
Poslanec: Čaplovič, Dušan (SMER - SD)
Druh vystúpenia: Vystúpenie s faktickou poznámkou

14. Pán poslanec, pán spravodajca, jeden klasik povedal: "To chce klid." A, samozrejme, vy nemôžete byť kľudný, a ja nemôžem byť tiež kľudný, pretože viem, ako je organizované súkromné školstvo vo vyspelých štátoch Európy, napríklad vo Francúzsku, kde dostávajú na súkromné školy skutočne talentované deti, ale takých rodičov, ktorí si to kompletne všetko platia. A toto je cesta v podstate budúcnosti súkromného školstva, tak aby v tejto oblasti sa realizovalo, a na základe toho sa bude aj kvalita rozvíjať. Predovšetkým nie je pravda, čo hovoríte, pretože ak hodnotíme súkromné školy, veľká časť súkromných škôl berie deti, ktoré nie sú prijaté, respektíve sú vyhodené z cirkevných alebo z verejných škôl a tí idú na súkromné školy. A tieto skončia s akýmkoľvek prospechom, ale majú v podstate rovnako ukončenú maturitu a túto školu alebo základnú školu, ako majú iné školy a pritom tá kvalita, ako veľmi dobre viete, to je merateľná, tá hovorí o tom, že sú naspodku. Čiže tu nejde o financiách, tu nejde o financie, tu ide o to, aby sme skutočne pochopili, že privátny sektor všade v Európe je stavaný tak, aby v podstate tí, ktorí majú na to, dávali svoje deti do tých súkromných škôl, finančne, a tí, ktorí na to nemajú, aby v podstate využívali verejné a cirkevné školstvo. A ten systém, ktorý bol nastavený za pána Fronca, bol dobrý, bol konsenzuálne dohodnutý v rokoch 2002 až 2006 tak medzi koalíciou aj opozíciou vtedajšou. A myslím si, že je to správne takýmto spôsobom riešiť, pretože týmto vstupom naozaj výrazne znevýhodňujete učiteľov a pedagógov na cirkevných a verejných či štátnych... (Prerušenie vystúpenia časomerom.)
24. schôdza NR SR - 5.deň - B. popoludní
Dátum: 2011-10-20
Poslanec: Čaplovič, Dušan (SMER - SD)
Druh vystúpenia: Vystúpenie s faktickou poznámkou

10. Ďakujem veľmi pekne. Ja plne podporujem návrh pani poslankyne Obrimčákovej vyňať zo spoločnej správy tieto dva body na osobitné hlasovanie. A poviem aj prečo ešte aj, aby som to viacej zvýraznil. Predovšetkým, my máme hodnotené v školstve verejné školy alebo štátne. Máme hodnotené cirkevné školy a súkromné. A z tohto hodnotenia sú súkromné školy najhoršie, na poslednom mieste a my zavádzame diskriminačné opatrenie vo vzťahu k cirkevným a verejným školám, že im priznávame, súkromným školám, isté nadštandardy, a pritom ten vzdelávací proces v súkromných školách je veľmi slabý pri hodnoteniach. A, samozrejme, na základe toho treba k tomu prijať jasné stanovisko, že tento návrh odmietnuť. Po druhé, a to je otázka znižovania sociálneho statusu, najmä peňaženiek občanov v tomto krízovom období, vo vzťahu k originálnym kompetenciám miest a obcí, osobitne, keď sa tu hovorilo o centrách voľného času umeleckých škôl, školských jedální, zhodou okolností mám skúsenosti, lebo som členom rady, ako poslanec mesta Bratislavy, takýchto škôl a viem, po čom oni volajú, tak naozaj vytvárame v tejto oblasti, ak prijmeme tento návrh, ďalšiu nezamestnanosť v regiónoch a výrazne vstúpime do peňaženiek občanov, ktorí chcú dať svoje deti do týchto zariadení, a nebudú mať na to zdroje. Ďakujem.
22. schôdza NR SR - 5. deň - B. popoludní a 23. schôdza NR SR - 1. deň - B. popoludní
Dátum: 2011-09-13
Poslanec: Čaplovič, Dušan (SMER - SD)
Druh vystúpenia: Vystúpenie s faktickou poznámkou

104. Ďakujem veľmi pekne. Vážený pán poslanec, predseda poslaneckého klubu, vy ste hovorili o tom, že ako keby silný premiér bol zlý premiér. Takto to vyznievalo, pretože ste hovorili, že silný premiér Robert Fico pripomína Vladimíra Mečiara. Ja som s Robertom Ficom sedel v jednej vláde a vôbec v žiadnom nepripomínal pri rokovaniach Vladimíra Mečiara. A silných premiérov mali mnohé krajiny, či to bol Tony Blair, či to bol Helmut Kohl, či to bol Gerhard Schroeder, alebo do dávnej histórie Bruno Kreisky, alebo švédsky premiér Göran Persson. Ale to boli všetko, to boli predsedovia strán. A preto boli silní a boli rozhodní a mohli jasne, nekompromisne konať. V prípade pani premiérky, a vrátim sa teda do ešte dávnejšej minulosti, lebo mám právo to hodnotiť ako zo Slovenskej akadémie vied, ona nezvládla ani poriadne funkciu riaditeľky Sociologického ústavu Slovenskej akadémie vied a výrazne zaostávala za svojimi predchodcami, ako bol Ľubomír Falťan alebo Magdaléna Piscová. A tuto máte ten presný odraz.
22. schôdza NR SR - 3.deň - B. popoludní
Dátum: 2011-09-08
Poslanec: Čaplovič, Dušan (SMER - SD)
Druh vystúpenia: Vystúpenie s faktickou poznámkou

Ďakujem veľmi pekne. Pán poslanec tuná hovoril o nejakom teple v tejto váženej snemovni. Nuž, ja mám zvýšenku 37,2. Pán doktor, pán poslanec, 37,2, len preto som tu, aby som si mohol tie vaše vyjadrenia, ktoré budete v mene alebo robíte v mene istých skupín, aby som si ich mohol vypočuť naživo. Ja sa vás preto aj pýtam, kto vám píše libreto týchto vašich vystúpení? Haščákovi ľudia? Na to mi odpovedzte. A ešte jedna poznámka. Aj v čistom prostredí, ako ste hovorili, vás ošklbú. To je o ľuďoch. A predovšetkým o morálke ľudí. A napokon, posledná poznámka. Prepáčte, ale musím vám tu natvrdo povedať, pretože pochádzam z lekárskeho prostredia, že vy ste už dávno zradili Hippokratovu prísahu.
22. schôdza NR SR - 3.deň - B. popoludní
Dátum: 2011-09-08
Poslanec: Čaplovič, Dušan (SMER - SD)
Druh vystúpenia: Vystúpenie s faktickou poznámkou

Ďakujem veľmi pekne. Tieto jednotlivé zákony, ktoré prichádzajú z dielne ministerstva zdravotníctva, treba chápať komplexne. Oni sa ako v mozaike navzájom dopĺňajú a majú vždy jedného menovateľa, o ktorom hovoril môj predrečník. Pani poslankyňa, vy ste položili otázku, prečo Slovenská republika má byť týmto pokusným králikom v tejto oblasti. No, ja vám na to jednoducho odpoviem. Pretože v Českej republike, v Poľskej republike a v Maďarskej republike nemá Penta také postavenie ako v našom zdravotníctve. A je v podnikaní osoba nežiadúca. Ďakujem.
22. schôdza NR SR - 2.deň - B. popoludní
Dátum: 2011-09-07
Poslanec: Čaplovič, Dušan (SMER - SD)
Druh vystúpenia: Vystúpenie s faktickou poznámkou

Ja som na Úniu miest zabudol. Samozrejme, budem veľmi rád, keď budeme s nimi o tom konzultovať, však tam je bývalý minister školstva, pán Ftáčnik, tiež ktorý nie je v ZMOS-e, ale v Únii miest, pretože naše mestské zastupiteľstvo to zablokovalo, aby sme v podstate hľadali to, čo nás spája, nie to, čo nás rozdeľuje, hovorím o Bratislave, kde som poslancom. Prirodzene, je tragédia to, že nemáme jedného partnera, že sa zbytočne v minulosti tieto sily trieštili v oblasti samosprávy, teda hovorím všeobecne, Únie miest a ZMOS-u. Naopak, by bolo dobré, keby sme mali jedného partnera. Ale keď sú dvaja, tak ich treba vypočuť, lebo možno budeme poznať aj názory trošku kontraproduktívne iného charakteru, inšpirujúce a tak ďalej a tak ďalej. Pán Fronc, ja nie som proti tomu. Však my sme mali veľké diškurzy ešte vo výbore v rokoch 2002 až 2006. Vy ste boli pán minister. No a veľmi často ste vy ako pán minister akceptovali aj návrhy, ktoré odzneli aj zo strany terajšej opozície, to musím priznať, lebo sa našiel taký konsenzus, že sa to dostalo do spoločnej správy. A spoločná správa v podstate, to je stanovisko výboru, kde sa tieto veci zrealizovali. Ale bolo to predovšetkým od vás, že ste boli aj vy ústretový, že ste tieto mnohé rokovania k niektorým závažným veciam či už o financovaní školstva alebo postavení školstva v oblasti samosprávy – školy – zriaďovateľa zvolávali na ministerstve školstva, kde chodievali poslanci tak koalície, ako aj opozície, čo teraz, žiaľ, nie je. A mňa veľmi mrzí to, že nie ste vo výbore. Musím povedať otvorene, že mi tam chýbate. Možno inak mnohé veci by sa dali pozitívne riešiť.
22. schôdza NR SR - 1.deň - B. popoludní
Dátum: 2011-09-06
Poslanec: Čaplovič, Dušan (SMER - SD)
Druh vystúpenia: Vystúpenie s faktickou poznámkou

96. Ďakujem veľmi pekne. Ja by som chcel v jednej časti, čo mala pani ministerka vystúpenie, poďakovať za pravdivé slová. Hovorila o tom, že právna veda aj právne vzdelávanie nejako pokuľháva u nás na Slovensku, ono to už dlhodobo viac ako 10 rokov padá dole, najmä právna veda. Ale tým sa poukázalo aj na druhú stránku veci, pretože vysokoškolskí pedagógovia, pretože majú nízke platy, tak nerobia vedu, idú radšej robiť advokáciu. Ak majú vypublikovať nejaký právny vedecký, odborný článok napr. do Právneho obzoru, tak ho nebudú publikovať, lebo tam nič nedostanú za to, ale keď majú nejakú malú noticku vypublikovať v Advokátskom žurnáli, tak radi napíšu, lebo dostanú trikrát, štyrikrát toľko. A toto je zásadný problém, ak chceme mať naozaj aj kvalitné analýzy, kvalitné expertízy, kvalitne vzdelaných študentov a, samozrejme, orientovaných nielen do praxe, ale aj do právnej vedy, aj právnej teórie, tak musíme urobiť všetko pre to a myslím, že aj zo strany rezortu spravodlivosti, aby sa finančne posilnila táto stránka vysokoškolských pedagógov na právnických fakultách, aby sa skvalitnila a, samozrejme, aj v oblasti právnej vedy.
22. schôdza NR SR - 1.deň - B. popoludní
Dátum: 2011-09-06
Poslanec: Čaplovič, Dušan (SMER - SD)
Druh vystúpenia: Vystúpenie s faktickou poznámkou

84. Ja by som chcel tiež ako môj predpredrečník, ako predpredpredrečník pán Jarjabek, pán poslanec, poďakovať pánovi poslancovi Čížovi. A naozaj aj v tej oblasti, že dokázal obhájiť aj postavenie a schopnosti univerzitného profesora, profesora Mamojku v oblasti práva, ktorému sa dostalo v tomto prostredí niekedy dehonestujúceho postavenia aj z vystúpenia pani ministerky. Ja by som tieto návrhy zákonov alebo noviel zákonov vrátane ústavy nenazýval aroganciou moci. Ja už to nazývam grimasou moci. Grimasou moci, ktorý ja, nejakým spôsobom chce ovládnuť ten tretí pilier demokracie a rozhodovať aj o ňom. A aby som nezostal nič dlžný minulému vystúpeniu, aby sme boli rovní s rovným s pani ministerkou, nuž vy ste povedali, čo písalo Wiki Leaks o pánovi Harabinovi za našej vlády, a ja vám pripomeniem, čo písal Wiki Leaks o vašej vláde, keď ste boli najprv štátnou tajomníčkou a potom ministerkou spravodlivosti, keď ste odišli z KDH a išli do SDKÚ. Čo sa týka zdravotníckej reformy, keď ste potrebovali poslancov HZDS a nezávislých a bez nich, by bez podplatenia, by reforma zdravotnícka v tom období neprešla. To je ďaleko väčší delikt, ako ktorý ste vy spomínali vo vzťahu k našej politickej strane. (Potlesk.)
22. schôdza NR SR - 1.deň - B. popoludní
Dátum: 2011-09-06
Poslanec: Čaplovič, Dušan (SMER - SD)
Druh vystúpenia: Vystúpenie s faktickou poznámkou

60. Pán poslanec Madej, ja sa už vôbec nedivím, že sa tento návrh novely ústavy predkladá, a znovu musím len potvrdiť to, čo povedal aj pán poslanec Jarjabek, že ak vám niekto personálne nevyhovuje, tak ste schopní zmeniť zákon a dokonca teraz hovoríte aj o zmene ústavy. To sa týka aj budúcej zmeny zákona o Ústave pamäti národa. Ale aj mnoho ďalších aktivít, ktoré často počujem, vypočujem a cítim za tým, že ten a ten človek mi nevyhovuje, a keďže ho nemôžem odvolať, lebo je tu nejaký zákon alebo ústava, tak sa ho snažím zmeniť. Takto glajchšaltovali zákony po roku 1994 v tomto parlamente, jedna politická strana a takto pokračujete v tých revolučných tradíciách tejto politickej strany aj vy. A pripomínam vám, pani ministerka, platí to pre každého politika, ak politik nevie zvládnuť moc, tak moc neskôr zvládne politika. A to je váš prípad. (Potlesk.)
12.schôdza NR SR - 5.deň - B.popoludní
Dátum: 2011-02-08
Poslanec: Brocka, Július (KDH)
Druh vystúpenia: Vystúpenie s faktickou poznámkou

39. Pán poslanec Přidal, súhlasím s vami, len mi vo vašom vystúpení predsa len niečo chýbalo. Vy ste vôbec neocenili vo svojom vystúpení tak ohľaduplný prístup predkladateľa pána poslanca Galbavého, keď uvádzal tento poslanecký návrh zákona, proste s takou empatiou voči verejnej mienke, že to je tak citlivá téma, že ho to vôbec neteší, priam ho to mrzí, že taký návrh musí predkladať. Ale teraz vážne, pán poslanec, súhlasím s vami, že sa nepatrí, aby sme iba z takéhoto dôvodu teraz menili dva mesiace starý zákon. No a menej vážne, ja si myslím, že za týchto podmienok ísť za generálneho riaditeľa do Slovenskej televízie, to je veľká výzva. Ak to ten generál dokáže a dá Slovenskú televíziu do takého poriadku ako to očakávame, tak tento človek to je budúci nielen minister kultúry, možno predseda slovenskej vlády.
10.schôdza NR SR - 1.deň - A. dopoludnia
Dátum: 2010-12-16
Poslanec: Brocka, Július (KDH)
Druh vystúpenia: Vystúpenie s faktickou poznámkou

124. Ďakujem pekne. Dámy a páni, ja som vo svojom vnútre a v podstate snilko, poeta, idealista. Ale ak by som to ľudovo chcel jednou vetou vystihnúť, ako som reagoval na mojich predrečníkov v rozprave, no tak aká diera, taká záplata. To tak sa na Slovensku hovorí. No a, pán Podmanický, zopakujem ešte raz, vy sa chválite cudzím perím, aj tak sa hovorí na Slovensku, keď si niekto chce prisvojiť prácu iného. Ak si váš minister Vážny počíta aj tie kilometre, ktoré sa stavali, keď bol mesiac v úrade, no tak to je to, že mu predchodca pripravil práce tak, aby mohlo 90 kilometrov dokončiť. A ešte druhá poznámka, lebo to súvisí so všetkými tými, ktorí tu už stokrát opakovali, ako táto vláda zastavila stavbu diaľnic, aj minister Figeľ. Prosím vás, keď to budete aj tisíckrát hovoriť, to je zase známy výrok toho známeho z histórie Goebbelsa, že keď budete tisíckrát niečo opakovať, stane sa to pravdou. No nestane sa to pravdou, priatelia, lebo táto vláda ide stavať, ide stavať diaľnice a chce ich stavať lacnejšie. Naozaj, tak ako ich budeme stavať, tak za tie peniaze pomôžeme aj mnohým slovenským firmám, ktoré ste vy, pán Blanár, spomínali. No ja tie firmy nepovažujem za kšeftárov, lebo tie firmy by na tom nezarobili. Ale tí, ktorí by na tom zarobili, to sú tí vaši mecenáši, nie tie firmy, ktoré by sa pri tej práci zodierali.
10.schôdza NR SR - 1.deň - A. dopoludnia
Dátum: 2010-12-16
Poslanec: Brocka, Július (KDH)
Druh vystúpenia: Vystúpenie

118. Vážený pán podpredseda Národnej rady, dámy a páni, vážený pán minister, ja si osvojujem návrh uznesenia, ktorý predniesol pán poslanec Dostál. Mne sa páči a súhlasím s ním. Naozaj by sme mohli zobrať na vedomie, že predchádzajúca vláda Roberta Fica nesplnila svoj sľub, že diaľnica bude do Košíc do roku 2010, aj tú druhú časť, v ktorej konštatujeme, že PPP projekty, tak ako ich pripravila predchádzajúca vláda, boli maximálne nevýhodné pre Slovensko. Ale dovoľte, aby som pokračoval v niektorých reakciách aj na vystúpenia mojich predrečníkov, keďže sa niekoľko razy opakovali, a nebudem hovoriť tak, ako som pôvodne zamýšľal. Viacerí predstavitelia opozície hovorili o tom, ako oni postavili 140 kilometrov diaľnic na rozdiel od vlády, ktorá má niekoľko mesiacov. Dámy a páni, aj minister, bývalý, Vážny či premiér Fico, alebo pán Blanár, z tých 140 kilometrov diaľnic 90 kilometrov vám pripravila predchádzajúca vláda. Vy ste nastúpili do rozbehnutého vlaku a len ste prestrihovali pásky pri ich dokončení. A práve v tom je medzi vami a nami rozdiel. Ak vyčítate ministrovi dopravy, ministrovi Figeľovi, že má v pláne dokončiť na budúci rok niekoľko kilometrov diaľnic, to je vizitka vašej práce. Vám Dzurinda pripravil a takmer dokončil 90 z tých 140. Vy ste zatiaľ pripravovali kšefty, kšefty na PPP projektoch, to bolo v prvom rade o kšeftoch. A to, že tí, ktorí o tie kšefty prišli, že reagujú a kúšu, hryzú, štekajú, to je pochopiteľné. Veď šlo o veľké miliardy. Mňa len mrzí, že vy, ktorí tu máte obhajovať a kontrolovať túto vládu, vy opozícia má posvätné právo kontrolovať vládu, aby neplytvala peniazmi daňových poplatníkov, tak vy tu obhajujete kšeftárov, vy tu obhajujete podvodníkov a zlodejov. Prosím vás, a to teraz k hodnoteniu, keď si dovolil pán poslanec Blanár pred chvíľou hodnotiť prácu ministra Figeľa a zabudol pritom hodnotiť svojho kolegu Vážneho, ktorý bol štyri roky ministrom. Páni, veď vy ste sa správali ako teroristi a okupanti, lebo oni kladú míny. Naozaj, keď opúšťajú územie, tak nakladú míny, ktoré vybuchujú a, samozrejme, komplikujú prácu tým, ktorí prídu po nich. A teraz sa vrátim k tomu známemu a častokrát opakovanému mýtnemu tendru. Váš minister babrák, že to tak musím povedať, nie že len pripravil krajinu o tých 6 mld. korún, ktoré musí Slovensko zaplatiť, lebo ste vybrali najdrahšieho, ale tí, ktorí boli vylúčení zo súťaže, tak dnes budú sa súdiť so Slovenskou republikou, lebo im už dala za pravdu aj Európska komisia. Naozaj, že boli neprávom vyradení zo súťaže a Slovensko možno bude ďalšie milióny, možno stovky miliónov platiť v medzinárodných arbitrážach. To je tá mína, ktorú tu nechal Vážny a musí niesť a platiť cenu za to minister Figeľ. Dámy a páni, vy nemáte morálne právo hodnotiť túto vládu, vy nemáte morálne právo hodnotiť ministra dopravy Figeľa. A mohol by som už aj skončiť. Myslím si, že to najpodstatnejšie, dámy a páni, som povedal. A ten návrh, opakujem, ktorý spomenul pán poslanec Dostál, tak ja si osvojujem ako návrh uznesenia pri tomto bode.
10.schôdza NR SR - 1.deň - A. dopoludnia
Dátum: 2010-12-16
Poslanec: Brocka, Július (KDH)
Druh vystúpenia: Vystúpenie s faktickou poznámkou

72. Pán poslanec Přidal, keď ste hovorili o tom, akí boli babráci aj minister Vážny vtedy alebo predseda vlády Fico, tak ja by som vás doplnil aj v tom, že keď zbabrali mýtny tender, tak keď mal byť spustený, tak minister Vážny sa vtedy schoval do tej skrýše, ako ste to odporúčali. On bol dokonca na dovolenke, on nebol ani pri tom spustení toho tendra, neuvedomoval si vážnosť situácie. Ale nakoniec, veď v tomto mal on vzor vo svojom premiérovi. Keď Slovensko bolo postihnuté odstavením dodávok plynu z ruskej strany, tak on v tom čase prepustil zo služieb ministra zahraničných vecí. Slovensko nemalo ani ministra zahraničných vecí vtedy. A nebyť českého premiéra, ktorý vtedy najviac vlastne sa angažoval v otázke obnovenia dodávok plynu, tak ani Európska únia by sa tým nezaoberala. Proste to boli takí odborníci, to boli takí odborníci, ktorí teraz nám idú vyťahovať triesku z oka, a pritom im brvno z neho trčí.
10.schôdza NR SR - 1.deň - A. dopoludnia
Dátum: 2010-12-16
Poslanec: Brocka, Július (KDH)
Druh vystúpenia: Vystúpenie s faktickou poznámkou

32. Pán poslanec Janiš, veľmi sa mi páčilo vaše vystúpenie, ale keby som ho chcel zhrnúť do niekoľkých viet, keď ste hodnotili to, ako páni Fico, Mečiar, Slota, Vážny spravovali túto krajinu v minulom volebnom období, tak by som to zhrnul do nasledujúcich viet. Oni keď spravovali štát, keď nakupovali, tak nakupovali najdrahšie. Keď ako štát predávali, tak predávali čo najlacnejšie. V každom prípade pre nás všetkých nevýhodné. Oni štát spravovali ako zlodeji. A to, keď pán Pelegrini spomína Jánošíka, tak to majú spoločné. Aj Jánošík bol zbojník. Ale Jánošík, on bral bohatým a rozdával chudobným. Na rozdiel od Jánošíka oni brali všetkým a dávali iba svojim. (Potlesk).
10.schôdza NR SR - 1.deň - A. dopoludnia
Dátum: 2010-12-16
Poslanec: Brocka, Július (KDH)
Druh vystúpenia: Vystúpenie s faktickou poznámkou

10. Pán minister, vy ste predkladateľovi návrhu na zvolanie tejto schôdze povedali, že mnohými svojimi výrokmi, polopravdami alebo nepravdami sa znevažuje. Pán minister, ja by som to povedal inak. Pán poslanec Vážny je neuveriteľne drzý. Pán poslanec Vážny si myslí, že na Slovensku ľudia majú veľmi krátku pamäť, že už zabudli na to, ako on napáchal veľké národohospodárske škody. Napríklad jedným tendrom, pán poslanec Vážny pri mýtnom tendri pripravil túto krajinu o 6 mld. Sk. Vy, pán minister Figeľ, zmenou výstavby diaľnic jedného úseku pri Žiline ste Slovenskej republike zarobili 100 mld. Sk. A tento pán poslanec Vážny vám chce niečo vytknúť? Pán poslanec Vážny, ktorý sám si myslel o PPP projektoch, že sú pre Slovensko neprijateľné, nevhodné, až keď ho jeho premiér Fico presvedčil, tak povedal, že pán premiér mieni, respektíve minister mieni, pán minister, pán premiér mení. Ja by som, pán minister Figeľ, na vašom mieste, vy ste veľmi slušný človek, ja by som vášmu predchodcovi povedal, že: Pán Vážny, hanbite sa a mlčte!